Document ID: 32015R0050

KOMISSION TÄYTÄNTÖÖNPANOASETUS (EU) 2015/50,
annettu 14 päivänä tammikuuta 2015,
neuvoston asetuksen (EY) N:o 32/2000 liitteen I muuttamisesta siltä osin kuin on kyse GATTiin sidottujen unionin uusien tariffikiintiöiden käyttöönotosta suklaan, sokerivalmisteiden ja keksien ja pikkuleipien osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon GATTiin sidottujen ja tiettyjen muiden yhteisön tariffikiintiöiden avaamisesta ja hoidosta, mainittujen kiintiöiden muuttamista tai mukauttamista koskevista yksityiskohtaisista säännöistä sekä asetuksen (EY) N:o 1808/95 kumoamisesta 17 päivänä joulukuuta 1999 annetun neuvoston asetuksen (EY) N:o 32/2000 (1) ja erityisesti sen 9 artiklan 1 kohdan b alakohdan ensimmäisen luetelmakohdan,
sekä katsoo seuraavaa:
(1)
Asetuksessa (EY) N:o 32/2000 säädetään sellaisten GATTiin sidottujen unionin tariffikiintiöiden avaamisesta ja hallinnoinnista, jotka on tarkoitettu käytettäviksi tulli-ilmoitusten päivämäärien kronologisessa järjestyksessä.
(2)
Neuvosto hyväksyi päätöksellä 2014/116/EU (2) Euroopan unionin ja Kiinan kansantasavallan välillä kirjeenvaihtona tehdyn sopimuksen, joka koski vuoden 1994 tullitariffeja ja kauppaa koskevan yleissopimuksen (GATT) XXIV artiklan 6 kohdan ja XXVIII artiklan mukaisesti Bulgarian tasavallan ja Romanian myönnytysluetteloissa olevien myönnytysten muuttamista niiden Euroopan unioniin liittymisen johdosta.
(3)
Kirjeenvaihtona tehtävässä sopimuksessa määrätään uusista vuotuisista tariffikiintiöistä suklaan, makeistuotteiden ja keksien osalta. Asetusta (EY) N:o 32/2000 on tarpeen muuttaa kyseisten uusien vuotuisten tariffikiintiöiden panemiseksi täytäntöön.
(4)
Koska kirjeenvaihtona tehty sopimus tuli voimaan 1 päivänä heinäkuuta 2014, tämän asetuksen asianomaista osaa olisi sovellettava samasta päivästä alkaen.
(5)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 32/2000 liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä tammikuuta 2015.

Labels: 3
15
17
18